نووامبرین ۱۰-ونا دک آذربایجان سیلاحلی گوجلری جبراییل، فضولی، زنگیلان، قوبادلی و شوشا شهرلرینی، هادروت، مینجیوان، آغبند و بارتاز شهرجیکلرینی، ۲۸۶ کندی و مۇروْو داغینی ایشغالدان آزاد ائتدی. نووامبرین ۱۰-وندا روسیه آراجیلیغییلا ایمضالانان آتش‌کسه گؤره آذربایجان جومهوریتی ساواش دؤورونده آزاد ائتدیگی اراضیلری الده ساخلادی و ائرمنیستان ایشغال ائتدیگی اراضیلری او جومله دن کلبجر، آغدام و لاچین رایونلارینی نووامبرین ۲۵-ینه دک آذربایجانا قایتاردی.